Χίος 23 Μαρτίου 2020

Αγαπητά μου παιδιά και γονείς!

Χαιρόμαστε που αυτή η επικοινωνία μας βρίσκει όλους υγιείς!

Καταλαβαίνουμε όλοι πως οι καταστάσεις που βιώνουμε είναι πρωτόγνωρες και αρκετά δύσκολες. Όσο όμως παραμένουμε υγιείς και δυνατοί τόσο πιο κοντά στο τέλος αυτής της δυσκολίας βρισκόμαστε.

Κάθε μέρα που περνάει είναι και μια μικρή νίκη!

Αποφασίσαμε να βρούμε ένα τρόπο επαφής μεταξύ μας ώστε να μην χαθεί εντελώς το πνεύμα συνεργασίας μάθησης και διασκέδασης που είχαμε αναπτύξει το προηγούμενο διάστημα.

Ε, φτάνει πια τα ηλεκτρονικά παιχνίδια! Καιρός να ανοίξουμε και κανένα βιβλίο!

Ευκαιρία να διαβάσετε εκείνο το μυθιστόρημα που είχατε ξεχάσει στη βιβλιοθήκη ή να παίξετε με εκείνο το επιτραπέζιο που σας είχαν χαρίσει στα γενέθλιά σας ή να δείτε ωραίες ταινίες…

Εμείς πάντως θα σας βοηθήσουμε να περάσετε ακόμα πιο ευχάριστα την ώρα σας μελετώντας μερικές σελίδες από τα σχολικά σας βιβλία…. Ξέρετε… εκείνα που βρίσκονται μέσα στην τσάντα σας…( Άκου ο άλλος… ποια τσάντα, λέει…)

Όπως καταλαβαίνετε πρόκειται και για μας για μια πρωτόγνωρη διαδικασία και θα προσπαθήσουμε κάτι να καταφέρουμε μαζί, όπως και πριν.

Ίσως θα έχετε ακούσει ότι το υπουργείο ετοιμάζει εξ αποστάσεως σεμινάρια για τους εκπαιδευτικούς ώστε να μπορούν να ανταπεξέλθουν στα νέα δεδομένα. Φυσικά και δηλώσαμε κι εμείς συμμετοχή…

Μέχρι τότε όμως ας κάνουμε μια αρχή και όταν εκπαιδευτούμε κι εμείς θα βελτιώσουμε και θα εμπλουτίσουμε τη διαδικασία.

1ο Μάθημα εξ αποστάσεως

ΜΑΘΗΜΑΤΙΚΑ

**Εδώ είμαστεεεε…**

Είχαμε κάνει τις σελίδες 9 και 10 στο ΒΜ ενώ στο εργασιών δεν είχαμε κάνει, νομίζω, καμία άσκηση…

Για αρχή λοιπόν ας ξαναμελετήσετε να θυμηθείτε το μάθημα 25 στο ΒΜ και ας κάνετε τις ασκήσεις της σελ 7 στο ΤΕ.

Οι ομάδες εξακολουθούν βέβαια να ισχύουν! Το ίδιο και τα αστεράκια που κερδίζει η κάθε ομάδα. Όταν γυρίσουμε στην τάξη μας αυτά που θα έχετε κερδίσει από τα διαδικτυακά μαθήματα, θα προστεθούν με τα προηγούμενα! Τα τηλέφωνα επίσης τα έχετε. Μπορείτε να συζητάτε τις απορίες σας και να δουλεύετε ομαδικά!

Θυμάστε που σας έλεγα να βρισκόσαστε τα παιδιά της ομάδας για να κάνετε τις εργασίες και να διασκεδάζετε;

Ε, τώρα ΞΕΧΑΣΤΕ ΤΟ!!!

Μόνο εξ αποστάσεως συζήτηση και συνεργασία!

Αργότερα θα έχετε χρόνο να βρεθείτε όσες φορές θέλετε για να παίξετε και για να δουλέψετε παρέα!

Αν παρόλα αυτά έχετε ακόμα απορίες, μπορείτε να επικοινωνήσετε μαζί μας σε συγκεκριμένες ώρες της ημέρας ώστε να σας βοηθήσουμε. Καταλαβαίνετε όμως ότι αυτό δεν μπορεί να γίνεται για «ψήλου πήδημα», γιατί δεν θα υπήρχε χρόνος για όλους. Είπαμε… πρέπει να προσαρμοστούμε στις νέες καταστάσεις…

Μπορείτε λοιπόν να επικοινωνείτε με όποιο τρόπο θέλετε (τηλέφωνο, viber, sms, κλπ) καθημερινά, Δευτέρα ως Παρασκευή, από τις 10:00 μέχρι τις 12:00.

Εναλλακτικά, μπορείτε να παρακολουθήσετε ένα video του συγκεκριμένου μαθήματος στη δ/νση: <https://www.youtube.com/watch?v=_xmHG_ac_P8>

Καλό είναι όμως αυτό να το κάνετε ΑΦΟΥ προσπαθήσετε πρώτα μόνοι σας…

ΥΓ: Επειδή δεν βρισκόμαστε από κοντά δεν σημαίνει ότι δεν θα βάζουμε τραγουδάκι κάθε πρωί! Κάθε μέρα, με αλφαβητική σειρά, θα μας προτείνει ο καθένας κάποιο τραγουδάκι (τη διεύθυνση στο youtube) για να το ακούμε όλοι μας στο σπίτι μας. Τι λέτε; Τη Δευτέρα, λοιπόν ξεκινάει πρώτος ο Ζαννής!

Οι δάσκαλοί σας: Γιαννιτσάκη Αφροδίτη και Κατολέων Γιώργος